钦定古今图书集成/明伦汇编/官常典/第516卷 > 娄室
## 钦定古今图书集成/明伦汇编/官常典/第516卷 > 娄室

按《金史》本传：“娄室，字斡里衍，完颜部人。年二十一，代
父白答，为七水诸部长。太祖克宁江州，使娄室招谕，
系辽籍，女直遂降。移炖益海路，太弯、照撒等败辽兵
于婆剌赶山，复败辽兵，擒两将军。既而益改、捺末懒
两路皆降。进兵咸州，克之，诸部相继来降，获辽北女
直系籍之户。辽都统耶律讹里朵以二十馀万众来”
戍边。太祖趋达鲁古城，次宁江州西，召娄室，娄室见
上于军中。上见娄室马多疲乏，以三百给之，使隶左
翼宗翰军，与银术可纵兵冲其中坚，凡九陷阵，皆力
战而出。复与银术可戍边及九百奚营等部来降，则
与银术可攻黄龙府。上使完颜浑黜、婆卢火、石古乃
以兵四千助之，败辽兵万馀于白马泺。宗雄等下金
山县，使娄室分兵二千，招沿山逃散之人。耶律捏里
军蒺藜山，斡鲁古娄室等破之，遂取显州。太祖取黄
龙府，娄室请曰：“黄龙一都会，且僻远，苟有变，则邻郡
相扇而起，请以所部屯守。”太祖然之。仍合诸路谋克，
命娄室为万户，守黄龙府。进都统，从杲取中京，与希
尹等袭走迪六和尚。雅里斯等，败奚王霞末，降奚部
西节度讹里剌。辽主自鸳鸯泺西走，娄室等追至白
水泺，获其内库宝物。娄室遂与阇母攻破西京，复与
阇母至天德、云内、宁边、东胜，其官吏皆降，获阿疏。夏
人救辽，兵次天德，娄室使突撚补攧以骑二百为候
兵，夏人败之几尽。阿土罕复以二百骑往，遇伏兵，独
阿土罕脱归。时久雨，诸将欲且休息，娄室曰：“彼再破
吾骑兵，我若不复往，彼将以我怯，即来攻我矣。”乃选
千骑，与习失、拔离速往。斡鲁壮其言，从之。娄室迟明
出陵野岭，留拔离速以兵二百据险守之。获生口，问
之，其帅李良辅也。将至野，登高望之，夏人恃众而不
整，方济水为阵，乃使人报斡鲁。娄室分军“为二，迭出
迭入，进退转战三十里，过宜水，斡鲁军亦至，合击败
之。”辽都统大石犯奉圣州，壁龙门东二十五里，娄室、
照里、马和尚等以兵取之，生获大石，其众遂降。辽辟
里刺守奉圣州，弃城遁去。后与宗望追辽帝，娄室、蒲
察以二十骑候敌，败其军三千人于三山。有千人将
趋奉圣州，蒲察复败之，擒其主帅而还。夏人屯兵于
可敦馆。宗翰遣娄室戍朔州，筑城于霸德山西南二
十里，遂破朔州西山兵二万，擒其帅赵公直。其后复
袭辽帝于余都谷，获之，赐铁券，惟死罪乃笞之，馀罪
不问。银术可围太原，宋统制刘臻救太原，率众十万
出寿阳，娄室击破之，继败宋兵数千于榆次。宋张灏
军出汾州，拔离速击走之。灏复营文水，娄室与突葛
速、拔离速与战，灏大败。宗翰定太原，娄室取汾、石二
州及其属县温泉、方山。离石、蒲察降寿阳，取平定军
及乐平，复招降辽州及榆社、辽山、和顺诸县。宗翰趋
汴州，使娄室等自平阳道先趋河南，曰：“若至泽州，与
赛里婆卢火习失遇，当与俱进。”习失之前军三谋克，
败宋兵三千于襄垣，遇伏兵二千，又败之。撒剌答破
天井关，复破步兵于孔子庙南，遂降河阳。娄室军至，
既渡河，遂薄西京，城中兵来拒战，习失逆击败之，西
京降。娄室取偃师、永安军，巩县降。撒剌答败宋兵于
汜水，于是荥阳、荥泽、郑州、中牟相次皆降。宗翰已与
宗望会军于汴，使娄室率师趋陕津，攻河东郡县之
未下者。阿离土罕败敌于河上，撒按败敌于陜城下，
鹘沙虎降虢州守陴卒三百人，遂克陕府。习古迺、桑
衮破陕之散卒于平陆西北，活女别破敌于平陆，娄
室破蒲、解之军二万，尽覆之，安邑、解州皆降，遂克河
中府，降绛、慈、隰、石等州。宗翰往洛阳，使娄室取陕西，
败宋将范致虚军，下同、华二州，克京兆府，获宋制置
使傅亮，遂克凤翔。阿邻等破宋大兵于河中，斡鲁破
宋刘光烈军于冯翊，讹特剌、桑衮败敌于渭水，遂取
下邽、宗翰会宗辅伐康王，命娄室、蒲察专事陕西，以
婆卢火、绳果监战。绳果等遇敌于蒲城及同州，皆破
之。娄室、蒲察克丹州，破临真，进克延安府，遂降绥德
军及静边、怀远等城寨十六，复破青涧城。宋安抚使
折可求以麟、府、丰三州及堡寨九降于娄室，晋宁所
部九寨皆降。而晋宁军久不下，娄室欲去之，赛里不
可曰：“此与夏邻，且生他变。城中无井，日取河水以为
饮。”乃决渠于东泄其水，城中遂困。李位、石乙启郭门
降。诸将率兵入城，守将徐徽言据子城，战三日，众溃，
徽言出奔，获之，使之拜，不听；临之以兵，不为动。絷之军中，使先降者谕之使降。徽言大骂，与统制孙昂皆
不屈，乃并杀之。遂降定安堡、渭平寨及鄜、坊二州。于
是娄室、婆卢火守延安，折可求屯绥德，蒲察还守蒲
州。延安、鄜、坊州皆残破，人民存者无几，娄室置官府
辑安之。别将斡论降建昌军。京兆府叛，娄室复讨平
之。遂与阿卢补、谋里也至三原，讹哥金阿骨欲击淳
化兵，败之。娄室攻乾州，已筑甬道，列炮具而州降。遂
进兵克邠州，军于京兆。陕西城邑已降定者辄复叛，
于是睿宗以右副元帅总陕西征伐。时娄室已有疾，
睿宗与张浚战于富平，宗弼左翼军已却，娄室以右
翼力战，军势复振，张浚军遂败。睿宗曰：“力疾鏖战，以
徇王事，遂破巨敌，虽古名将何以加也。”以所用犀玉
金银器及甲胄并马七匹与之。天会八年薨。十三年，
赠泰宁军节度使兼侍中，加太子太师。皇统元年，赠
开府仪同三司，追封莘王。以正隆例，改赠金源郡王，
配享太宗庙庭，谥庄义。子活，女谋衍、石古乃。